มันนี่ทูเดย์
นายจีรพันธ์ อัศวะธนกุล กรรมการสมาคมประกันวินาศภัยไทย เปิดเผยว่า เมื่อวันที่ 17 ก.ย.ที่ผ่านมา
19 ก.ย. 2558

สมาคมประกันวินาศภัยหั่นเป้าธุรกิจฮวบ
นายจีรพันธ์ อัศวะธนกุล กรรมการสมาคมประกันวินาศภัยไทย เปิดเผยว่า เมื่อวันที่ 17 ก.ย.ที่ผ่านมา ทางสมาคมประกันวินาศภัยไทย ร่วมกับสำนักงานอัตราเบี้ยประกันวินาศภัย ได้ปรับประมาณการเติบโตของธุรกิจประกันวินาศภัยทั้งระบบเหลือ 1.59% หรือเบี้ยรับรวม 2.08 แสนล้านบาท จากเดิมที่คาดว่าจะโต 7% เนื่องจากในช่วง 7 เดือนที่ผ่านมา ทั้งธุรกิจโตเพียง 1.5% ขณะที่ปัจจัยเศรษฐกิจก็ยังไม่ดีขึ้น และยอดจำหน่ายรถยนต์ใหม่ติดลบราว 30% ซึ่งเบี้ยรถยนต์นั้นคิดเป็นสัดส่วน 50% ของทิศทางตลาดประกันวินาศภัย 
นายจีรพันธ์ กล่าวว่า ทั้งๆ ที่จำนวนผู้ทำประกันภัยไม่ได้ลดลง แต่เบี้ยประกันลดลงเกือบทุกประเภท ซึ่งถือเป็นปีแรกที่เบี้ยประกันโตต่ำกว่าอัตราการเติบโตของจีดีพี ที่คาดว่าจะโตได้ 2.5-3% ทว่าหากรวมเบี้ยประกันภัยข้าวนาปีที่คาดว่าสิ้นปีจะมียอดขาย 1.8 ล้านไร่ หรือราว 350 ล้านบาท จากเป้าหมาย 1.5 ล้านไร่ เข้าไปด้วย ก็จะช่วยให้ประกันวินาศภัยขยายตัวได้ โดยอยู่ในระดับไม่เกิน 2% 
ทุนสำรองประเทศเพิ่ม 1,400 ล้านเหรียญสหรัฐ
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ล่าสุด ณ วันที่ 11 ก.ย.ว่า ทุนสำรองระหว่างประเทศเพิ่มขึ้น 1,400 ล้านเหรียญสหรัฐ จากสัปดาห์ก่อนหน้าไปอยู่ที่ 1.562 แสนล้านเหรียญสหรัฐ หรือราว 5.628 ล้านล้านบาท โดยคิดอัตราแลกเปลี่ยนที่ประมาณ 36 บาท/เหรียญสหรัฐ
ขณะที่ฐานะซื้อเงินตราต่างประเทศล่วงหน้าสุทธิ (ฟอร์เวิร์ด) อยู่ที่ระดับ 1.39 หมื่นล้านเหรียญสหรัฐ ลดลง 700 ล้านเหรียญสหรัฐ จากสัปดาห์ก่อนหน้า ส่งผลให้ทุนสำรองระหว่างประเทศสุทธิปัจจุบันอยู่ที่ระดับ 1.701 แสนล้านเหรียญสหรัฐ จาก 1.694 แสนล้านเหรียญสหรัฐ ในสัปดาห์ก่อนหน้า